Зэман гъуэзэджэ
Бдзэжьей къуэлэнхэр Къэбэрдей-Балъкъэрым и хъугъуэфIыгъуэхэм, и къулеигъэхэм ящыщщ. Абыхэм я хэщIапIэр псыежэх къабзэхэрщ. Псынэпс гуэл щIыIэхэми уащрохьэлIэ. Ауэ ди псыежэххэр зэрауфIейм, браконьерхэр зэрыетам я зэранкIэ, бдзэжьей къуэлэнхэр хэпщIыкIыу мащIэ мэхъу. Абы къыхэкIыу, дыкъэзыухъуреихь дунейр хъумэнымкIэ IуэхущIапIэхэм я лэжьыгъэр иужьрей илъэсхэм щIагъэткIиящ, щхьэхуещэхэм нэхъ жыджэру япэщIэтщ.
Къэпщытэныгъэхэр, къэхутэныгъэхэр идогъэкIуэкI, бдзэжьей къуэлэн хьэмцIажьэхэр ди псыежэххэмрэ арыкъхэмрэ гъэ къэс хыдоутIыпщхьэ. ЕдгъэкIуэкI кIэлъыплъыныгъэхэм хыхьэу, ди къуршыпсхэм, псынэ къыщIэжхэм, ди гуэлхэм нэхъыфIу щезэгъ лIэужьыгъуэхэр зыхуэдэр, абыхэм я зыужьыкIэр, я бэгъуэкIэр зыдогъащIэ, нэгъуэщI Iуэху щхьэпэхэри зэфIыдогъэкI.
Иужьрей илъэситIым а бдзэжьей лIэужьыгъуэ лъапIэм я хьэмцIажьэу мелуанрэ мин щитхум щIигъу псыхэм хэдутIыпщхьащ. Абы и лъэныкъуэкIэ лэжьыгъэ щхьэпэ зэфIагъэкI Шэджэм куейм бдзэжьей къуэлэн къыщрагъэш заводым и IэщIагъэлIхэм. Экономикэ щытыкIэ гугъум щхьэкIэ къэмынэу, бдзэжьей жылэу мелуанитIым щIигъу ирагъэдзащ, кърагъэшам и процент 90-р яхъумащ. Абы и фIыщIэ куэд хэлъщ заводым и унафэщI, къызэгъэпэщакIуэ Iэзэ Бэрэздж МуIэед. Дыкъэзыухъуреихь дунейр хъумэнымкIэ IуэхущIапIэхэмрэ заводымрэ зэуIуу зэрызэдэлажьэм ди псыежэххэм бдзэжьей къуэлэнхэр щагъэбэгъуэжыну дыщогугъ.
Гъэмахуэр бдзэжьеящэхэм я дежкIэ зэман гъуэзэджэщ. Абыхэми, псым и хъугъуэфIыгъуэхэр хуэсакъыу зыхъумэ, бдзэжьей зэмылIэужьыгъуэхэр кърегъэшыным, гъэбэгъуэным зи нэIэ тезыгъэт IэщIагъэлIхэми я махуэмкIэ сохъуэхъу. Я мурадхэр къехъулIэну, я зэфIэкIым хагъэхъуэну, я лэжьыгъэм и хъер ялъагъуну си гуапэщ.
Якимов Андрей,
«Запкаспрыбвод» ФГБУ-м и Къэбэрдей-Балъкъэр щIыналъэ къудамэм и унафэщI.
